**Урок беларускай літаратуры ў 5 класе на тэму:**

 **«Знішчалі “ўчора” і таму не мелі права на “заўтра” (урок асэнсаванне казкі**

**У. Караткевіча “Нямоглы бацька”) »**

(на тэму адводзіцца 3 гадзіны)

***Мэта ўрока:*** асэнсаванне казкі У. Караткевіча «Нямоглы бацька».

***Задачы ўрока:***

* удасканальваць уменні пяцікласнікаў асэнсоўваць твор, спасцігаць мастацкую ідэю твора, маральную выснову казкі, яе гуманістычны пафас;
* удасканальваць уменне вучняў характарызаваць герояў паводле іх учынкаў і паводзін;
* выхоўваць пачуццё павагі да бацькоў і дарослых.

***Абсталяванне:*** вучэбны дапаможнік па беларускай літаратуры, ч.1; дошка; запісы на дошцы; партрэт У. Караткевіча; карткі з заданнем, карткі з сінквейнам.

***Тып урока:*** урок камбінаванай будовы.

***Тып урока па вядучым метадзе:*** урок-гутарка.

***Метады засваення матэрыялу:*** праблемны, творча-пошукавы.

***Формы працы:*** індывідуальная і калектыўная.

***Эпіграф:*** *Як ты шануеш сваіх бацькоў,*

*так цябе будуць шанаваць твае дзеці.*

*Народная прыказка.*

**Ход урока**

1. **Арганізацыйны момант**

Праверка прысутнасці вучняў у класе. Псіхалагічны настрой вучняў на працу.

*Настаўнік* (далей – Н.)*:* Добры дзень, дзеці. Як прыемна вас бачыць. Усе сёння настроены на працу? *(Адказы дзяцей* (далей – АД)*: Так.)* Тады павярніцеся адзін да аднаго, усміхніцеся і падаруйце свайму сябру праменьчык дабрыні. І вось на гэтай цудоўнай ноце мы і пачнём наш урок.

Я хачу, каб вы працавалі актыўна, адказвалі шчыра, бо ў нас не проста ўрок беларускай літаратуры, а ўрок жыцця, памяці. Звярніце ўвагу на дошку, зачытайце, калі ласка, эпіграф да сённяшняга ўрока. *(Настаўнік выклікае жадаючых вучняў.)* Як вы разумееце сэнс гэтых слоў? *(АД: калі чалавек хоча, каб яго шанавалі і любілі, то трэба быць прыкладам для іншых людзей.)*

*Н.:* Сёння мы з вамі прадоўжым разглядаць казку У. Караткевіча «Нямоглы бацька». Партрэт аўтара вы можаце заўважыць на дошцы. Спадзяюся, што ў нас усё атрымаецца!

1. **Праверка дамашняга задання**

*Н.:* Дома вы павінны былі зрабіць план і падрыхтаваць пераказ казкі. *(Настаўнік выклікае жадаючых зачытаць свой план, 4 вучні пераказваюць твор па часткам.)*

1. **Асноўная частка**

**1.** Аналітычная гутарка.

*Н.:* Пра які звычай расказвае ў творы У. Караткевіч? *(АД: не карміць старых бацькоў.)*

*Н.:* Хто з герояў твора адмовіўся выконваць Закон? *(АД: Пятро.)*

*Н.:* Як вы лічыце, чаму? *(АД: Пятро вельмі любіў і паважаў свайго бацьку.)*

*Н.:* А як бы вы паступілі на месцы Пятра? *(АД: таксама б парушылі такі звычай.)*

*Н.:* Хто дапамог жыхарам вёскі знайсці выйсце са складаных абставін, што былі падрыхтаваны жыццём? *(АД: стары бацька.)*

*Н.:* Як аднесліся людзі да таго, што Пятро парушыў закон продкаў? *(АД: людзі спачатку крытычна ставіліся да выбару Пятра.)*

*Н.:* Які герой вызначаўся грубасцю і нахабнасцю, а таксама вялікай непрыязнасцю да людзей? *(АД: Гнат.)*

*Н.:* Як вы ставіцеся да такіх людзей, як Гнат? *(АД: негатыўна. Такія людзі, як Гнат не паважаюць сваіх бацькоў і сталых людзей.)*

*Н.:* Па якой прычыне Гнат і Пятро не маглі знайсці паразумення паміж сабой? *(АД: Гнат і Пятро супрацьлеглыя героі паводле ўчынкаў і паводзін. Яны па-рознаму адносіліся да сваіх бацькоў.)*

*Н.:* Ці суадносіцца прыказка са зместам казкі У. Караткевіча «Нямоглы бацька»: хто бацьку і маці зневажае, той дабра не знае? Чаму? *(АД: можна сказаць, што суадносіцца. Калі хтосьці не паважае сваіх бацькоў і сталых людзей, то такі чалавек не можа займаць годнае месца ў грамадстве, нічога добрага ў яго жыцці не будзе.)*

**2.** Праца з тэкстам.

*Н.:* А зараз давайце папрацуем з тэкстам. Знайдзіце, калі ласка, і зачытайце эпізод, у якім аўтар выказвае ўласную пазіцыю ў дачыненні да старога закона.

*(АД: «Такі быў Закон. І хто Закону трымаўся, таго хвалілі. А хто не трымаўся, таго маглі выгнаць у дзікую пушчу.*

*Ты пачакай іх да канца вінаваціць. Страшэнна цяжка, у голадзе і холадзе, жылі тыя дзікія людзі. Частыя былі неўраджаі, таму запасаў аніякіх не было і быць не магло. А ўродзіць некалькі гадоў запар – з’явяцца ворагі. І ўжо або аддай ім, або ляж у сечы. Таму кожныя рукі лічыліся: ці могуць яны яшчэ трымаць касу або меч? А калі ўжо не могуць, калі толькі кавалак да рота нясуць – нашто яны?» )*

*Н.:* Ці згодны вы з пазіцыяй аўтара? Чаму? *(АД)*

*Н.:* Знайдзіце ў творы, чые гэта словы:

«Так. Напалі. І мы ўсе, хто на парозе, – перад дарогаю ў лес – вырашылі патаемна: лепей ужо там легчы, чым ад сваіх… Усе палеглі, адзін я застаўся».

*(АД: бацька.)*

«Тут буду сядзець. Збожжа збераце – з’ем. З-пад казлоў збераце, засееце – і тое з’ем».

*(АД: Велікан.)*

«… Цяпер дзяцей заб’ю, а пасля сам. Ані зерня пасеяць…».

*(АД: сусед Максім.)*

«Не, людзі, не хваліць яго трэба, а сабраць дзяцей, асабліва сірот тых, з’едзеных, і хай кожны дзень пад тую асіну яны ходзяць ды плачуць, ды моляць».

*(АД: Пятро.)*

«Згінуў твой стары грыб. А калі згінуў, трэба яго рваць з коранем. А то ад яго і на здаровыя зараза пойдзе».

*(АД: Гнат.)*

*Н.:* Прыгадайце, якія парады даваў бацька свайму сыну Пятру. *(Вучні зачытваюць цытаты з твора.)* Запішыце парады ў свой сшытак.

**Фізкультхвілінка**

Гімнастыка для вачэй: <https://www.youtube.com/watch?v=RSFl062TlJ8>

**3.** Гульня «Пазнай героя».

*Н.:* Прапаную вам выканаць наступнае заданне. Я вам чытаю цытату з твора, а вы павінны пазнаць героя і назваць яго імя:

1. «А … быў адзіны такі на вёску. І было ў таго … багата (таксама бедна, але болей, чым у суседзяў, і таму, як воўк за здабычу, болей іншых трымаўся ён за Закон), і быў той … самы большы гад. І голас меў у грамадзе». *(АД: Гнат.)*

2. «А … рагоча на дрэве, як жарабец, і не бачыць, што пад падмосцем зжоўкла лістота». *(АД: Велікан.)*

3. «І стала тут … неяк непамысна. Ну нібы выпадкова муху праглынуў. Не ведае, што з ім такое. Проста кепска». *(АД: Пятро.)*

4*.* «Зірнуў на … – сапраўды, у таго рукі-ногі саслабелі, за сахой не пройдуць, лука не нацягнуць. Зусім нямоглы чалавек». *(АД: бацька.)*

5. «А … aддaляўcя ў пyшчy, як кaмяк былoй нянaвicцi». *(АД: Гнат.)*

**4.** Работа на картках.

*Н.:* Аднавіце сказ, дадаўшы патрэбныя словы (выразы). *У коожнага на парце ляжаць карткі з заданнем. Настаўнік выклікае жадаючых агучыць свой адказ.*

1. «\_\_\_\_\_\_\_\_\_\_\_\_ слёзы дарма не мінаюць, пападуць на белы камень – \_\_\_\_\_\_\_\_\_\_\_\_\_ прабіваюць».

2. «Шануйце мудрасць, хай сабе \_\_\_\_\_\_\_\_\_\_\_\_\_. Насіце на руках \_\_\_\_\_\_\_\_\_\_\_\_ … Кланяйцеся гэтым \_\_\_\_\_\_\_\_\_\_\_\_\_ да долу, людзі!»

**5.** Творчае замацаванне.

*Н.:* А зараз прапаную вам крыжаванку. *(Настаўнік выклікае жадаючых адказваць на пытанні, усе астатнія працюць на картках.)*

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| *Н* | *я* | *м* | *о* | *г* | *л* | *ы* | ***б*** | *а* | *ц* | *ь* | *к* | *а* |
|  | *Г* | *н* | ***а*** | *т* |  |  |
|  | *С* | ***ц*** | *я* | *п* | *а* | *н* |
|  |  | ***ь*** |  |
| *к* | *а* | *з* | ***к*** | *а* |  |  |
| *В* | *е* | *л* | ***і*** | *к* | *а* | *н* |

Пытанні:

1. Як называецца казка У. Караткевіча, якая вучыць паважаць сваіх бацькоў? *(«Нямоглы бацька».)*

2. Адмоўны герой, якога прагналі з вёскі. *(Гнат.)*

3. Галоўны герой твора, багаты жыццёвы вопыт якога не раз выратаваў вёску. *(Сцяпан.)*

4. Вуснае мастацкае апавяданне з элементамі выдумкі і фантазіі.*(Казка.)*

5. Які фантастычны персанаж захапіў вёску? *(Велікан.)*

*Н.:* Якое галоўнае слова ў нас атрымалася? *(АД: бацькі.)* Дык каго мы павінны паважаць перш за ўсё? (*АД:сваіх бацькоў.*)

1. **Падвядзенне вынікаў урока**

*Н.:* Такім чыным, скажыце, калі ласка, у якіх радках заключна асноўная думка? *(АД: «Знішчалі «ўчора» і таму не мелі прва на «заўтра».)*

*Н.:* Як вы разумееце выраз: «Знішчалі «ўчора» і таму не мелі прва на «заўтра»? Паразважайце: што такое «ўчора» і што такое « заўтра». *(АД:*  *мы думаем, што слова «ўчора» абазначае тое, што прайшло; тых, хто ўжо пражыў сваё жыццё. Слова «заўтра» абазначае будучыню чалавека. Таму калі дзікія людзі не хацелі мець мінулае, знішчалі сваіх бацькоў, то такі народ не будзе жыць.)*

*Н.:* Як вы лічыце, якія маральныя прынцыпы будуць характэрны для новага Закона? *(АД: хочацца, каб усе людзі паважалі не толькі сваіх бацькоў, але і старых людзей, каб дапамагалі адзін аднаму і г.д.)*

*Н.:* Дык чаму аўтар назваў твор «Нямоглы бацька»? *(АД: бо цэнтральнае месца ў казцы займае стары бацька, які ўжо не можа працаваць. Але, нягледзячы на гэта, ён выконвае вялікую ролю ў жыцці насельніцтва.)*

*Н.:* Чаму вучыць нас казка? *(АД: казка вучыць паважаць, цаніць сваіх бацькоў і іншых людзей, заўсёды дапамагаць.)*

1. **Выстаўленне адзнак, іх каменціраванне**
2. **Дамашняе заданне**
3. **Рэфлексія**

Складанне сінквейна.

*Н.:* Давайце паспрабуем скласці сінквейн. Пры дапамозе слоў мы паспрабуем апісаць сваё стаўленне да бацькоў. У кожнага з вас ёсць карткі з сінквейнам. Зараз мы запоўнім іх. Ключавое слова ў нас сёння «бацька» або «маці». Запоўніце табліцу згодна з асацыяцыямі. Пішыце тое, што адчуваеце.

|  |  |
| --- | --- |
| Ключавое слова |  |
| Два азначэнні да яго |  |
| Тры дзеясловы |  |
| Фраза з чатырох слоў |  |
| Сінонім ключавога слова |  |

*(Настаўнік прапануе зачытаць жадаючым свой варыянт.)*

– Добра, у вас цудоўна атрымалася. Дзякуй за працу.